31972R0616
L 078/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 616/72 AL COMISIEI
din 27 martie 1972
privind normele de aplicare a restituirilor și prelevărilor la export pentru uleiul de măsline
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și grăsimilor (1), modificat ultima dată de Regulamentul (CEE) nr. 2727/71 (2),
având în vedere Regulamentul nr. 162/66/CEE al Consiliului din 27 octombrie 1966 privind schimburile comerciale cu uleiuri și grăsimi între Comunitate și Grecia (3),
având în vedere Regulamentul nr. 171/67/CEE al Consiliului din 27 iunie 1967 privind restituirile și prelevările la exportul de ulei de măsline (4), modificat ultima dată de Regulamentul (CEE) nr. 444/72 (5), în special articolul 11,
întrucât, în vederea asigurării aplicării corecte a regimului de restituiri la export, ar trebui să se excludă avantajul restituirii pentru uleiurile cu un conținut ridicat de acizi grași liberi, a căror producție și comercializare sunt reduse; întrucât, în același scop, este necesar să se subdivizeze subpoziția 15.07 A II din Tariful Vamal Comun între uleiurile de măsline virgine și alte uleiuri incluse la aceeași subpoziție;
întrucât, pentru a permite prelevărilor la export să-și atingă pe deplin obiectivul, este necesar să se prevadă ca valoarea taxei în cauză să fie egală cu valorile maxime care decurg din articolul 10 alineatul (2) din Regulamentul nr. 171/67/CEE; întrucât, cu toate acestea, prelevarea se stabilește numai în cazul în care diferența dintre prețul CIF și prețul orientativ de piață pentru uleiul de măsline care nu a fost supus unui proces de rafinare poate să genereze exporturi care ar putea perturba piața Comunității;
întrucât volumul exporturilor tradiționale în ambalaje mici nu este influențat sensibil de evoluția cursurilor mondiale, este necesar să se prevadă o scutire de prelevare pentru aceste exporturi; întrucât, cu toate acestea, scutirea care depășește valoarea cheltuielilor minime de ambalare poate să genereze exporturi speculative în ambalaje mici; întrucât se impune, ca urmare, limitarea acestei scutiri la valoarea menționată;
întrucât măsurile prevăzute în prezentul regulament sunt în conformitate cu avizul Comitetului de gestionare a grăsimilor,
ADOPTĂ PREZENTUL REGULAMENT:
Articolul 1
Restituirea la export se acordă doar pentru uleiurile de măsline al căror conținut în acizi grași liberi, exprimat în acid oleic, nu depășește 30 g la 100 g.
Articolul 2
Pentru acordarea de restituiri la export, produsele incluse în subpoziția 15.07 A II din Tariful Vamal Comun se repartizează după cum urmează:
-
15.07 A II (a): ulei de măsline virgin;
-
15.07 A II (b): alte uleiuri.
Articolul 3
Cuantumul prelevărilor la exportul de ulei de măsline este egal cu valorile maxime care rezultă din articolul 10 alineatul (2) din Regulamentul nr. 171/67/CEE.
Cu toate acestea, exportul de ulei de măsline inclus în subpoziția 15.07 A I din Tariful Vamal Comun și subpoziția 15.07 A II (a) prevăzută la articolul 2 prima liniuță, realizat într-un ambalaj individual cu un conținut net mai mic sau egal cu 5 kg de ulei, beneficiază de o scutire de taxă de până la 7 unități de cont la 100 kg net de ulei exportat.
Articolul 4
(1) Comisia stabilește prelevările la export atunci când diferența prevăzută la articolul 10 alineatul (2) primul paragraf din Regulamentul nr. 171/67/CEE este egală cu sau mai mare decât 2,5 unități de cont la 100 kg. Aceste prelevări se stabilesc ori de câte ori este necesar pentru stabilitatea pieței Comunității, astfel încât să asigure punerea lor în aplicare cel puțin o dată pe săptămână.
(2) Sub rezerva dispozițiilor alineatul (1), prelevările la export adoptate anterior se mențin dacă variația elementelor de calcul al diferenței prevăzute la alineatul (1) antrenează, în raport cu aceste taxe, o majorare sau o diminuare mai mică de 0,50 unități de cont la 100 kg.
(3) Comisia comunică statelor membre imediat după stabilire cuantumul taxelor la export care se percep pentru 100 kg de ulei exportat.
Articolul 5
Regulamentul (CEE) nr. 154/69 al Comisiei din 27 ianuarie 1969 privind normele de aplicare a restituirilor și a prelevărilor la export pentru uleiul de măsline (6), modificat de Regulamentul (CEE) nr. 2219/70 (7), se abrogă.
Articolul 6
Prezentul regulament intră în vigoare la data de 1 aprilie 1972.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 martie 1972.